钦定古今图书集成/历象汇编/庶征典/第012卷 > 《洪范五行传序》刘歆
## 钦定古今图书集成/历象汇编/庶征典/第012卷 > 《洪范五行传序》刘歆

伏羲氏继天而王，受《河图》则而画之，八卦是也。禹治
洪水，赐《雒书》法而陈之，洪范是也。圣人行其道而宝
其真，降及于殷，箕子在父师位而典之。周既克殷，以
箕子归，武王亲虚己而问焉，故《经》曰：“惟十有三祀，王
访于箕子，王乃言曰：‘呜呼箕子，惟天阴骘下民，相协
厥居，我不知其彝伦逌叙’。箕子迺言曰：‘我闻在昔，鲧
垔洪水，汨陈其五行，帝乃震怒，弗畀洪范九畴，彝伦
逌斁，鲧则殛死，禹乃嗣兴。大乃锡禹洪范九畴，彝伦
逌叙’。”此武王问《雒书》于箕子，箕子对禹得《雒书》之意
也。初一曰五行，次二曰敬用五事，次三曰农用八政，
次四曰叶用五纪，次五曰建用皇极，次六曰艾用三
德，次七曰明用稽疑，次八曰念用庶征，次九曰“向用
五福，畏用六极。”凡此六十五字，皆《雒书》本文，所谓“天
迺锡禹，大法九章，常事所次”者也。以为《河图》《雒书》相
为经纬，八卦《九章》相为表里。昔殷道弛，文王演《周易》；
周道敝，孔子述《春秋》，则乾坤之阴阳，效《洪范》之咎征，
天人之道，粲然著矣。